РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/34-23

23. фебруар 2023. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 23. ФЕБРУАРА 2023. ГОДИНЕ

Седница је почела у 10.00 часова.

 Седницом је председавао Угљеша Марковић, председник Одбора.

 Седници су присуствовали чланови Одбора: Војислав Вујић, Томислав Јанковић, Драган Јовановић, Марија Јовановић, Јасмина Каранац, Роберт Козма, Мирослав Кондић, Предраг Марсенић, Драгован Миловановић, Никола Нешић, Ивана Николић, Марина Липовац Танасковић, Ђорђе Тодоровић и Бојан Торбица.

Седници Одбора је присуствовао заменик члана Одбора Бранислав Јосифовић (заменик Иване Србуловић).

 Седници није присуствовала члан Одбора Татјана Пашић, нити њен заменик.

Поред чланова одбора седници је присуствовала народни посланик Радмила Васић.

Седници су присуствовали и из Министарства информисња и телекомуникација Милица Ћатић, в.д. секретара министарства, и Марија Вучинић, начелник Одељења за поштански саобраћај и надзор, и из Министарства, грађевинарства, саобраћаја и инфраструктуре Предраг Петровић и Иван Дивац, помоћници министра.

Одбор је, једногласно, у складу са предлогом председника Одбора усвојио следећи

Д н е в н и р е д :

1. Разматрање Предлога закона о потврђивању аката Светског поштанског савеза, који је поднела Влада (број 011-233/23 од 3. фебруара 2023. године);

2. Разматрање Предлога закона о потврђивању Споразума између Владе Републике Србије и Савета министара Босне и Херцеговине о начину финансирања и израде пројектно-техничке документације, вођење управних поступака за процену утицаја на животну средину, издавање локацијских услова, сагласности и грађевинске дозволе за Пројекат ,,Хидротехнички и багерски радови на уређењу критичног сектора за пловидбу – Ушће Дрине и Саве“, који је поднела Влада (број 011-230/23 од 3. фебруара 2023. године).

 Пре преласка на разматрање утврђеног Дневног реда, усвојен је, једногласно, записник Друге седнице Одбора, одржане 24. новембра 2022. године.

Прва тачка дневног реда - **Разматрање Предлога закона о потврђивању аката Светског поштанског савеза**

 У уводном излагању, Милица Ћатић, в.д. секретара Министарства информисања и телекомуникације, истакла је да је на Конгресу Светског поштанског савеза, одржаног у периоду од 9. августа до 27. августа 2021. године, у Абиџану - Обала Слоноваче учествововала и делегација Републике Србије. Опуномоћници влада држава чланица Светског Поштанског савеза окупљени на Конгресу усвојили су следећа акта: Једанаести додатни протокол уз Устав Светског поштанског савеза, Трећи додатни протокол уз Општи правилник Светског поштанског савеза, Светску поштанску конвенцију и Завршни протокол Светске поштанске конвенције, Споразум о поштанско-финансијским услугама и Завршни протокол Споразума о поштанско-финансијским услугама, као и Правилник о поступању на Конгресу.

 Једанаестим додатним протоколом уз Устав Светског поштанског савеза је извршена измена Устава у делу који се односи на: делокруг и циљеве рада Светског поштанског савеза, приступање и пријем у чланство Светског поштанског савеза, приступање актима Светског поштанског савеза, поступак измена и допуна Општег правилника, конвенција и аранжмана Светског поштанског савеза као и друга питања која су регулисана Уставом.

 Трећим додатним протоколом уз Општи правилник Светског поштанског савеза **у**својеним на Конгресу, утврђено је да Конгрес бира државе чланице које ће бити чланови Административног савета и Савета за поштанску експлоатацију у складу са, између осталог, изборним процедурама утврђеним у резолуцијама Конгреса које се односе на ово питање.

 Светска поштанска конвенција и Завршни протокол Светске поштанске конвенције садрже заједничка правила која се примењују на међународни поштански саобраћај, као и одредбе које се односе на писмоносне пошиљке и пакете.

 Споразум о поштанско-финансијским услугама и Завршни протокол Споразума о поштанско-финансијским услугама регулише обављање поштанско-финансијских услуга између држава чланица Светског поштанског савеза које су потписнице овог споразума и самим тим је обавезујући за све државе које су учествовале.

 Правилник о поступању на Конгресу садржи општа правила и процедуре по којима је потребно да поступају делегације држава чланица на Конгресу, а која се односе, између осталог на састав делегације, акредитације делегата, распоред седења, учешће посматрача, председавање Конгресом и комисијама, чланство у комисијама, подношење предлога и расправу о истим.

 Основни циљ усвајања набројних аката је испуњавање међународних обавеза Републике Србије као члана Светског поштанског савеза.

 У дискусији је учествовао народни посланик Томислав Јанковић.

 Одбор је, у складу са чланом 155. став 2. Пословника Народне скупштине, одлучио, једногласно, да предложи Народној скупштини да прихвати Предлог закона о потврђивању аката Светског поштанског савеза.

За известиоца Одбора на седници Народне скупштине одређен је Угљеша Марковић, председник Одбора.

Друга тачка дневног реда - **Разматрање Предлога закона о потврђивању Споразума између Владе Републике Србије и Савета министара Босне и Херцеговине о начину финансирања и израде пројектно-техничке документације, вођење управних поступака за процену утицаја на животну средину, издавање локацијских услова, сагласности и грађевинске дозволе за Пројекат ,,Хидротехнички и багерски радови на уређењу критичног сектора за пловидбу-Ушће Дрине и Саве“**

 У уводном излагању, Предраг Петровић, помоћник министра грађевинарства, саобраћаја и инфраструктуре, истакао је да је Споразум између Владе Републике Србије и Савета министара Босне и Херцеговине о начину финансирања и израде пројектно-техничке документације, вођење управних поступака за процену утицаја на животну средину, издавање локацијских услова, сагласности и грађевинске дозволе за Пројекат ,,Хидротехнички и багерски радови на уређењу критичног сектора за пловидбу-Ушће Дрине и Саве“, закључен како би се у најкраћем року реализовао Пројекат ,,Хидротехнички и багерски радови на уређењу критичног сектора за пловидбу-Ушће Дрине и Саве, обостраном вољом обе државе потписнице. Потврђивањем Споразума, даје се допринос унапређењу међународних водних путева, њихову модернизацију, као и испуњавање прописаних међународних стандарда.

У дискусији су учествовали народни посланици: Марина Липовац Танасковић, Никола Нешић, Радмила Васић, Ивана Николић, Угљеша Марковић, Предраг Марсенић и Драган Јовановић.

 Одбор је, у складу са чланом 155. став 2. Пословника Народне скупштине, одлучио, већином гласова (13 „за“, 2 „уздржана“ и 1 „није гласао“), да предложи Народној скупштини да прихвати Предлог закона о потврђивању Споразума између Владе Републике Србије и Савета министара Босне и Херцеговине о начину финансирања и израде пројектно-техничке документације, вођење управних поступака за процену утицаја на животну средину, издавање локацијских услова, сагласности и грађевинске дозволе за Пројекат ,,Хидротехнички и багерски радови на уређењу критичног сектора за пловидбу-Ушће Дрине и Саве“.

За известиоца Одбора на седници Народне скупштине одређен је Угљеша Марковић, председник Одбора.

На седници Одбора је вођен тонски запис.

Седница је закључена у 10.44 часова.

СЕКРЕТАР OДБОРА ПРЕДСЕДНИК OДБОРА

 Биљана Илић Угљеша Марковић